ПРОГРАМА НА БКИ-ПРАГА ЗА М. ЮЛИ – АВГУСТ 2015 Г.
· Продължава изложбата „КРИСТО И ЖАН-КЛОД”. Колекция от лично подписани плакати
Галерията на БКИ – Прага, ул. „Климентска” 6, Прага 1
Експозицията представя студентски етюди и ранни работи на Христо Явашев-Кристо и лично подписани от именитата двойка плакати, дарени на националната художествена академия – София. В галерията посетителите могат да се „докоснат” до някои от най-известните им проекти – „Чадърите” (1991), „Опакованият Райхстаг” (1995), „Опаковани дървета” (1998), „13 000 петролни варела” (1999), „Портите” (2005).
Организатори на изложбата са Посолството на Република България и Българският културен институт в Прага, съвместно с НХА и Фестивала за архитектура и урбанизъм Architecture Week Prague. 

Изложбата продължава до 20.07.2015 г.

· „КРИСТО НА 75”. Прожекция на документалния филм на Тома Томов
07.07.2015 г., 18.00 часа, български език
08.07.2015 г., 18.00 часа, английски език с френски субтитри
Галерията на БКИ – Прага, ул. „Климентска” 6, Прага 1
Филмът ще обогати представата на публиката за личността на един от най-успелите български творци – Христо Явашев-Кристо. Верен на характерния си журналистически стил Тома Томов успява да предразположи Кристо към откровен, ненатрапчив и запомнящ се разговор. Пред камерата той споделя вижданията за любовта, за свободата в изкуството, за житието си на работохолик, наситено със спомените за своята неизменна спътница в живота и изкуството – Жан-Клод. 
Прожекциите са с времетраене 52 мин. и са част от съпътстващата програма към изложбата „Кристо и Жан-Клод”. 

· 50. МЕЖДУНАРОДЕН ФИЛМОВ ФЕСТИВАЛ – КАРЛОВИ ВАРИ
03. – 12.07.2015 г.  
Българската кинематография ще бъде представена на юбилейното издание на фестивала в Карлови Вари с игралния филм „Урок” (реж. Кристина Грозева, Петър Вълчинов) и документалната лента „Мечта по запада” (реж. Тонислав Христов). 
За Кристина Грозева и Петър Вълчинов „Урок” е режисьорски дебют в пълнометражното кино. Авторите успяват да превърнат своя простичък наглед разказ, основан върху действителен случай от родната криминална хроника, в изключително въздействаща социална драма. Филмът, който е сред най-награждаваните български кинопродукции, попадна във фестивалната секция „Дни на критиката”.
Тонислав Христов вече е утвърдено име в киносредите. Неговите интимни и забавни доку-фикшън творби са добре приети както от критиката, така и от зрителите по света. За втора поредна година негов филм е селектиран за участие в най-престижния филмов фестивал в Централна и Източна Европа. „Мечта по запада”, чиято световна премиера ще бъде в Карлови Вари, е включен в състезателната програма в раздела за документално кино.
Повече информация за филмовия фестивал в Карлови Вари може да откриете на http://www.kviff.com 

· БЪЛГАРСКИ СЛЕДОБЕД в Garden Café Taussig
16.07.2015 г., 16.00 – 20.00 часа
Garden Café Taussig, ул. „Влашска” 25, Прага 1
За трета година по време на българския следобед в кафенето Garden Café Taussig ще представим типични, но различни ястия и напитки от българската кухня. На фона на разнообразна българска музика ще ви покажем начините за приготвяне на характерни родни гозби, които може да вкусите и чиито рецепти да си запишете.
Нов акцент в програмата ни ще бъдат хранителни, козметични и парфюмерийни продукти от маслодайна българска роза – един от символите на Родината ни, олицетворяващ свежестта на природата, естетиката на българското изкуство и стремежа към красота и вдъхновение. Макар маслодайната роза да не произхожда от България, в страната ни тя е намерила най-благоприятна среда за оттлеждане. Листата на Казанлъшката маслодайна роза (Rosa damascena Mill)  са с ненадминати качества и от тях се произвеждат продукти за козметиката, парфюмерията, медицината, хранително-вкусовата промишленост. В Прага ще предложим най-характерните от тях, чиито ценни съставки носят славата и очарованието на българската роза по света. 
Наред с всичко това ще ви запознаем и с културно-историческото ни наследство, превърнало България в предпочитана дестинация за културен туризъм.

· 9. ФЕСТИВАЛ ЗА АРХИТЕКТУРА И УРБАНИЗЪМ ARCHITECTURE WEEK PRAGUE 2015 
17.08. – 18.10.2015 г.
Манастир „Св. Георги”, Пражки храд
В рамките на 9-ото издание в Прага ще бъде изложен макет на Асеновата крепост. Националният паметник на културата е част от славната история на България. Създадена още по времето на траките, през Средновековието крепостта е една от най-важните родопски твърдини. През първата половина на ХIII век тя достига най-голям разцвет при царуването на Иван Асен II. Отлично запазената крепостна църква „Св. Богородица Петричка” е сред забележителните образци на средновековната религиозна архитектура в България. 
За първа година България участва в детския фестивален раздел Playful Architect 2015, където ще бъде представена с рисунки на 9-10-годишни ученици от Панагюрище. Разделът е един от най-атрактивните и включва рисунки на деца от цял свят на тема „Паметниците на моя край”.
Повече информация за Architecture Week Prague 2015 може да откриете на http://www.architectureweek.cz/ 

Българският културен институт – Прага, си запазва правото за промени в програмата. Подробна и актуална информация ще намерита на www.bki.cz 




